**Jogszabályi háttér**

A kötelezően alkalmazandó jogszabály a köznevelési törvény, a Nemzeti Alaptanterv kiadásáról, bevezetéséről és alkalmazásáról szóló 110/2012.(VI.04.) Korm. rendelet (Nat), valamint a nevelés-oktatási intézmények működéséről és köznevelési intézmények névhasználatáról szóló 20/2012. (VIII.31.) EMMI rendelet.

***A nemzeti köznevelésről szóló 2011. évi CXC. törvény***

4. § (13) bekezdés: A „közösségi szolgálat: szociális, környezetvédelmi, a tanuló helyi közösségének javát szolgáló, szervezett keretek között folytatott, anyagi érdektől független, egyéni vagy csoportos tevékenység és annak pedagógiai feldolgozása”.

6. § (4) bekezdés:Az érettségi bizonyítvány kiadásának feltétele ötven óra közösségi szolgálat elvégzésének igazolása. A felnőttoktatás keretében szervezett érettségi vizsga esetében közösségi szolgálat végzésének igazolása nélkül is meg lehet kezdeni az érettségi vizsgát. A sajátos nevelési igényű tanulók esetében a szakértői bizottság ez irányú javaslata alapján a közösségi szolgálat mellőzhető”

97. § (2) bekezdés: „Az érettségi vizsga megkezdéséhez a közösségi szolgálat végzésének igazolását először a 2016. január 1-je után megkezdett érettségi vizsga esetében kell megkövetelni.”

***A nevelési-oktatási intézmények működéséről és a köznevelési intézmények***

***névhasználatáról szóló 20/2012. (VIII. 31.) EMMI rendelet***

*45. A középiskolában a közösségi szolgálattal kapcsolatos rendelkezések*

133. § (1) Középiskolában meg kell szervezni a tanuló közösségi szolgálatának teljesítésével, dokumentálásával összefüggő feladatok ellátását. A tanuló osztályfőnöke vagy az ezzel a feladattal megbízott pedagógus a tanuló előmenetelét rögzítő dokumentumokban az iratkezelési szabályok megtartásával nyilvántartja és folyamatosan vezeti a közösségi szolgálattal összefüggő egyéni vagy csoportos tevékenységet, amely alapján az Nkt.-ban az érettségi bizonyítvány kiadásának feltételeként meghatározott 50 óra közösségi szolgálat elvégzése igazolható legkésőbb a tanuló érettségi bizonyítványa kiadásának időpontjára.

(2) A közösségi szolgálat keretei között

*a)* az egészségügyi,

*b)* a szociális és jótékonysági,

*c)* az oktatási,

*d)* a kulturális és közösségi,

*e)* a környezet- és természetvédelemi,

*f)* a katasztrófavédelmi,

*g)* az óvodás korú, sajátos nevelési igényű gyermekekkel, tanulókkal, az idős emberekkel közös sport- és szabadidős területen folytatható tevékenység.

(3) A tanulót fogadó intézménynek a (2) bekezdés a) pontjában meghatározott tevékenységi területen minden esetben, a (2) bekezdés b) pontjában meghatározott esetekben szükség szerint mentort kell biztosítania.

(4) A középiskola a 9–11. évfolyamos tanulói számára lehetőség szerint három tanévre, arányosan elosztva szervezi meg vagy biztosít időkeretet a legalább 50 órás közösségi szolgálat teljesítésére, amelytől azonban indokolt esetben a szülő kérésére el lehet térni.

(5) A közösségi szolgálatot az adott tanuló esetében koordináló pedagógus az ötven órán belül – szükség szerint a mentorral közösen – legfeljebb öt órás felkészítő, majd legfeljebb öt órás záró foglalkozást tart.

(6) A közösségi szolgálat teljesítése körében egy órán 60 perc közösségi szolgálati idő értendő azzal, hogy a helyszínre utazás és a helyszínről hazautazás ideje nem számítható be a teljesítésbe.

(7) A közösségi szolgálat helyszínén a szolgálattal érintett személy segítése alkalmanként legkevesebb egy, legfeljebb háromórás időkeretben végezhető.

(8) A közösségi szolgálat során a tanuló naplót köteles vezetni, amelyben rögzíti, hogy mikor, hol, milyen időkeretben és milyen tevékenységet folytatott.

(9) A közösségi szolgálat dokumentálásának kötelező elemeként

*a)* a tanulónak közösségi szolgálati jelentkezési lapot kell kitöltenie, amely tartalmazza a közösségi szolgálatra való jelentkezés tényét, a megvalósítás tervezett helyét és idejét, valamint a szülő egyetértő nyilatkozatát,

*b)* az osztálynaplóban és a törzslapon a kijelölt pedagógusnak dokumentálnia kell a közösségi szolgálat teljesítését,

*c)* az iskola a közösségi szolgálat teljesítéséről igazolást állít ki két példányban, amelyből egy példány a tanulónál, egy pedig az intézménynél marad,

*d)* az iskola a közösségi szolgálattal kapcsolatos dokumentumok kezelését az iratkezelési szabályzatában rögzíti,

*e)* az iskolán kívüli külső szervezet és közreműködő mentor bevonásakor az iskola és a felek együttműködéséről megállapodást kell kötni, amelynek tartalmaznia kell a megállapodást aláíró felek adatain és vállalt kötelezettségein túl a foglalkoztatás időtartamát, a mentor nevét és feladatkörét.

**Az iskola feladatai**

Az intézmény vezetője a DÖK és a pedagógus kollégák javaslatára megköti a szerződést a fogadó szervezetekkel. (Határidő: október 31.) A tanulók az adott tanévben a fogadó intézményekről az iskola honlapján és az osztályfőnökök útján tájékozódhatnak.

A közösségi szolgálat megkezdése előtt a kilencedik évfolyamon az intézmény vezetője és az osztályfőnökök tájékoztatást nyújtanak a tanulóknak és a szüleiknek.

A közösségi szolgálatban részt vevő pedagógusok:

* iskolai koordinátor:
	+ tájékoztatást ad a pedagógusok számára
	+ ellenőrzi a projektek teljesítését, az adminisztrációt
* területi koordinátorok (évente felülvizsgálva a személyüket):
	+ kapcsolattartás a külső partnerekkel
	+ diákok felkészítése a speciális feladatokra (ezt a mentor is végezheti)
	+ figyelemmel kíséri a projektek megvalósulását
	+ ellen jegyzi az Önkéntes Naplót, ha nincs a külső partnernél mentor
* osztályfőnökök felelősek
	+ az osztályába járó tanulók felkészítéséért,
	+ adminisztrálásáért (naplóban és törzskönyvben)
	+ pedagógiai feldolgozásáért.

**A tanulók feladatai**

Az iskola által felkínált lehetőségek közül választ egy tanítási évre a Jelentkezési lap kitöltésével. (Határidő: 9. évfolyam - első félév vége, 10. és 11. évfolyam – szeptember 15.) Arra kell törekednie, hogy az előírt ötven órát a 9., 10., és 11., évfolyamon teljesíteni tudja, és a 12. évfolyamon már az érettségi vizsgára tudjon készülni! (Ettől indokolt esetben el lehet térni.)

A szolgálat teljesítése során az alábbiakat kell figyelembe venni a munkaidőnél:

- Közösségi szolgálatot csak tanítási időn kívül lehet ellátni.

- A tizennyolcadik életévét be nem töltött önkéntes közérdekű önkéntes tevékenységet 20 óra és 6 óra között nem végezhet.

- A tizenhatodik életévét be nem töltött önkéntes által a közérdekű önkéntes tevékenységre fordítható idő nem haladhatja meg

a) tanítási szünet ideje alatt a napi három órát és a heti tizenkét órát,

b) tanítási időben a heti hat órát és

ba) tanítási napon a napi két órát.

bb) tanítási napon kívül a napi három órát.

- A tizenhatodik életévét betöltött, de tizennyolcadik életévét be nem töltött önkéntes által a közérdekű önkéntes tevékenységre fordítható idő nem haladhatja meg a napi négy és fél órát és a heti tizennyolc órát.

- A tizennyolcadik életévét be nem töltött önkéntes részére a közérdekű önkéntes tevékenység befejezése és másnapi megkezdése között legalább tizennégy óra pihenőidőt kell biztosítani.

A tizennyolcadik életévét be nem töltött személy, illetve a korlátozottan cselekvőképes nagykorú személy olyan közérdekű önkéntes tevékenységet folytathat, amely megfelel életkorának, testi, értelmi és erkölcsi fejlettségének, illetve képességeinek, valamint amely nem veszélyezteti egészségét, fejlődését és tankötelezettségének teljesítését.

**A közösségi szolgálat helyszínei**

A közösségi szolgálat kétféle helyszínen, a Nagyatádi Ady Endre Gimnázium és SZKI-ban (helyben) vagy iskolán kívüli szervezetnél valósítható meg.

*Helyben ellátható tevékenységek:*

A Nagyatádi Ady Endre Gimnázium és SZKI-ban azokat a tevékenységeket fogadjuk el közösségi tevékenységként, melyek nem szerepelnek a Pedagógia Programban.

|  |  |  |
| --- | --- | --- |
| **TEVÉKENYSÉG**  | **IGAZOLHATÓ IDŐTARTAM**  | **IGAZOLÓ SZEMÉLY**  |
| diákönkormányzati munka | * Batyus buli: 2ó
* Ismerkedési délután szervezése kilencedikeseknek: 2ó
* Évzáró buli szervezése: 2ó
* Farsang szervezése: 2ó
 | diákönkormányzatot segítő tanár  |
| iskolai rendezvények alkalmával a helyszín berendezése, kipakolása  | 1 óra  | a berendezést/kipakolást koordináló tanár, igazgatóhelyettes  |
| iskolai rendezvényeken hangosítás  | * felkészítő foglalkozás maximum 3 óra (egyszeri);
* rendezvény időtartama
 | igazgatóhelyettesrendszergazda |
| iskolai színpadi műsor (Október 23., Karácsony, Március 15.)  | előadás ideje (kb.1ó) és maximum 5 órás felkészítő foglalkozás  | műsor készítéséért felelős osztályfőnök, igazgatóhelyettes  |
| az iskola műszaki állapota és környezetének javítása érdekében végzett munka  | ténylegesen elvégzett munka időtartama  | feladattal megbízott pedagógus, osztályfőnök, igazgatóhelyettes  |

*Külső szervezet bevonásával végezhető tevékenységek:*

Iskolán kívüli szervezet bevonásakor a Nagyatádi Ady Endre Gimnázium és SZKI és az adott iskolán kívüli szervezet együttműködési megállapodást köt. (1.sz. melléklet) Közösségi szolgálat teljesítése csak abban az esetben igazolható, ha olyan szervezetnél végezte a tanuló, mellyel kötött a Nagyatádi Ady Endre Gimnázium és SZKI együttműködési megállapodást. Amennyiben a tanuló olyan szervezetnél kíván közösségi szolgálatot végezni, amellyel az iskolának nincs megállapodása, azt a tevékenység megkezdése előtt jeleznie kell az iskola vezetőségénél, vagy az iskolai koordinátornál.

**Időkeret**

A közösségi szolgálatot az adott tanuló esetében koordináló pedagógus az ötven órán belül szükség szerint a mentorral közösen – legfeljebb ötórás felkészítő, majd legfeljebb ötórás záró foglalkozást tart. A közösségi szolgálat teljesítése során egy órán hatvan perc közösségi szolgálati idő értendő azzal, hogy a helyszínre történő utazási idő nem számítható be a teljesítésbe.

**Szülők**

A szülőket az intézmény vezetője és az osztályfőnökök a tanév első szülői értekezletén tájékoztatja a közösségi szolgálat törvényi hátteréről és az iskolai szabályzatról.

A szülőknek lehetőségük van a tanév első hónapjában javaslatot adni a szerződéskötéshez.

A szülők a tanuló jelentkezési lapjának aláírásával fejezik ki támogatásukat.

**A közösségi szolgálat dokumentálása**

* a tanuló által kitöltött **Jelentkezési lap** (2.sz melléklet), amely tartalmazza a közösségi szolgálatra való jelentkezés tényét, a megvalósítás tervezett helyét és idejét, valamint a szülő, gondviselő egyetértő nyilatkozatát, (felelős: osztályfőnök)
* A közösségi szolgálatot végző tanuló köteles **naplót** vezetni, melyben rögzíti, hogy mikor, hol, milyen időkeretben, milyen tevékenységet folytatott (3. sz. melléklet). A naplóban az elvégzett tevékenységet a mentor, ennek hiányában az iskolai területi koordinátor és a havi összesítéskor az osztályfőnök aláírással igazolja.
* az osztálynaplóban és a törzslapon dokumentálni kell a közösségi szolgálat teljesítését, (felelős: osztályfőnök)
* A tanulói jogviszony megszűnésekor, valamint a rendes érettségi vizsga megkezdésekor az iskola igazgatója két példányban **igazolást** állít ki a közösségi szolgálat teljesítéséről, amelyből egy példány a tanulónál, egy pedig az intézménynél marad. (4.sz. melléklet)
* az iskola a közösségi szolgálattal kapcsolatos dokumentumok kezelését az iskola iratkezelési szabályzatában rögzíti,
* A fenti igazolások alapján az osztályfőnök havonta az **osztálynaplóban** **dokumentálja** a közösségi szolgálat teljesítését*.*
	+ *A tantárgyak felsorolásánál egy üres sor/oszlop fejlécébe beírjuk: Közösségi szolgálat (óra).*
* Az osztályfőnök minden évben a **bizonyítványban** és a **törzslapon** dokumentálja, hogy az adott tanévig a tanuló hány óra közösségi szolgálatot teljesített
	+ *(záradék: Igazolom, hogy a tanuló a ……../……tanévig …….. óra közösségi szolgálatot teljesített.)*
* A közösségi szolgálat teljesítésekor a az osztályfőnök a **törzslapon** ezt igazolja
	+ *(záradék: A tanuló teljesítette az érettségi bizonyítvány kiadásához szükséges közösségi szolgálatot.)*

**Térbeli korlátozás**

A közösségi szolgálat a tanulók lakókörnyezetében, legfeljebb 30 kilométeres körzeten belül szervezhető meg.

**A fogadó szervezet**

A fogadó szervezet köteles biztosítani

- az egészséget nem veszélyeztető és biztonságos munkavégzés feltételeit,

- a szükséges pihenőidőt,

- a közérdekű önkéntes tevékenység ellátásához szükséges tájékoztatást és irányítást, az

ismeretek megszerzését,

- tizennyolcadik életévét be nem töltött önkéntes, illetve a korlátozottan cselekvőképes nagykorú önkéntes esetén a közérdekű önkéntes tevékenység folyamatos, szakszerű felügyeletét.

Ha az önkéntes szerződés másként nem rendelkezik, a fogadó szervezet gondoskodik a közérdekű önkéntes tevékenység ellátása érdekében szükséges utazásról, szállásról és étkezésről.

**Az önkéntes kötelessége**

A közérdekű önkéntes tevékenységet a vonatkozó jogszabályok, szakmai és etikai előírások, valamint a fogadó szervezet utasításai szerint személyesen végezni.

A közérdekű önkéntes tevékenység során tudomására jutott személyes adatot, üzleti és egyéb titkot megőrizni.

Az önkéntes köteles megtagadni az utasítás teljesítését, ha annak végrehajtása más személy életét, testi épségét vagy egészségét közvetlenül veszélyeztetné.

Az önkéntes nem köteles a fogadó szervezet utasításait teljesíteni, ha annak végrehajtása

- az önkéntes életét, testi épségét vagy egészségét közvetlenül veszélyeztetné,

- jogszabályba vagy az önkéntes szerződésbe ütközik.

Ha az utasítás végrehajtása kárt idézhet elő, az önkéntes köteles erre az utasítást adó figyelmét felhívni. Az önkéntes nem felel az általa okozott kárért, amennyiben figyelem felhívási kötelezettségének eleget tett.

Az önkéntes által az önkéntes jogviszonnyal összefüggésben harmadik személynek okozott kárért a fogadó szervezet felel. Amennyiben a kárt az önkéntes felróható magatartása okozta, − az önkéntes szerződés eltérő rendelkezése hiányában − a fogadó szervezet az önkéntestől követelheti kárának megtérítését.

Amennyiben az önkéntes bizonyítja, hogy

- a testi sérüléséből, illetve egészségkárosodásából eredő kára,

- a tulajdonában vagy használatában álló, a közérdekű önkéntes tevékenység ellátásához

szükséges dologban a közérdekű önkéntes tevékenység végzésének helyén keletkező kára az önkéntes jogviszonnyal összefüggésben következett be, a fogadó szervezet akkor mentesül a felelősség alól, ha bizonyítja, hogy a kárt működési körén kívül eső elháríthatatlan ok vagy kizárólag az önkéntes elháríthatatlan magatartása okozta. A fogadó szervezetnek nem kell megtérítenie a kárnak azt a részét, amely az önkéntes felróható magatartásából származott.